b'\n_START_ARTICLE_\nHauptmannova hi\xc5\xa1a, Ljubljana\n_START_SECTION_\nZgodovina\n_START_PARAGRAPH_\nStavba je bila zgrajena leta 1873 v tgovsko-stanovanjske namene in je bila ena od redkih stavb, ki so bile ljubljanski potres leta 1895 prestale skoraj nepo\xc5\xa1kodovane._NEWLINE_Po potresu je hi\xc5\xa1o kupil trgovec Adolf Hauptmann, ki je bil trgovec z barvami. Po njem je hi\xc5\xa1a tudi dobila ime. Najel je arhitekta Cirila Metoda Kocha, ki je izdelal na\xc4\x8drt za prenovo zgradbe v secesijskem slogu. Hi\xc5\xa1a je bila prenovljena leta 1904. Fasado je oblikoval z barvnimi kerami\xc4\x8dnimi plo\xc5\xa1\xc4\x8dicami v geometrijskem vzorcu, ki se zgosti proti vrhu in je v zeleno-modro-rde\xc4\x8dih barvnih tonih. Med pritli\xc4\x8djem in prvim nadstropjem je ozek ven\xc4\x8dni pas, med prvim in drugim nadstropjem pa je venec \xc5\xa1ir\xc5\xa1i. Tudi okna v zgornjih dveh nadstropjih so okra\xc5\xa1ena s plo\xc5\xa1\xc4\x8dicami. Pod kapom je venec okra\xc5\xa1en s krogi, ts preide v barvni omet, ki krasi stre\xc5\xa1ni napu\xc5\xa1\xc4\x8d. Vogal hi\xc5\xa1e, ki je obrnjen proti Pre\xc5\xa1ernovemu trgu je prirezan in ima v drugem nadstropju balkon z balustrado. Na obeh straneh vrat je rastlinski okras z motivom povezanega listja s cvetovoma na vrhu v obliki harfe. Okno nad tem, v tretjem nadstropju, je \xc5\xa1e posebej bogato okra\xc5\xa1eno v dveh vzporednih ornamentih, nad njim pa dva, s tremi, poudarjenimi \xc4\x8drtami povezana zelena kvadrata.'